DJNovice - maj 2019

**PrenovljenI portal za podporo elektronskemu javnemu naročanju**

DJN obvešča uporabnike, da je v sklopu tehnološke prenove sistema e-JN zaživel prenovljeni portal za podporo elektronskem javnem naročanju. Izdelan je na osnovi odzivnega »spletnega designa«, kar v praksi pomeni, da lahko dostopamo do njega preko različnih naprav in brskalnikov, pri čemer bo vsebina vedno enaka in optimalno pripravljena za posamezen medij.

Ogledate si ga lahko na : <https://ejn.gov.si/>

**e-KATALOG**

V okviru projekta elektronsko javno naročanje smo vzpostavili tehnološko prenovljen e-Katalog za naročanje blaga na podlagi sklenjenih okvirnih sporazumov/pogodb. Prenovljen sistem za naročanje prinaša novosti pri prijavi v sistem in izvajanju samega naročanja. V ta namen je bila v mesecu aprilu izvedena tudi vrsta izobraževanj za e-Katalog (usposabljanj se je udeležilo cca 500 uporabnikov). Več na: <https://ejn.gov.si/novice/novica-6.html>

**ODPIRANJE PONUDB V E - JN**

DJN ugotavlja da se občasno zgodi situacija, ko ponudnik v postopku oddaje ponudbe preko informacijskega sistema e-JN, v razdelek predračun ne objavi predračuna ali t.im. rekapitulacije (cen), temveč objavi nek drug dokument (ali prazen ali s splošnimi podatki o podjetju ipd.).

V zvezi s tem želimo opozoriti, da Zakon o javnem naročanju (Uradni list RS, št. 91/15 in 14/18; v nadaljevanju: ZJN-3) v 6. členu glede načela transparentnosti določa, da mora biti ponudnik izbran na pregleden način in po predpisanem postopku. V zvezi z javnim odpiranjem ponudb je v prvem odstavku 88. člena ZJN-3, med drugim, določeno, da naročnik določi kraj, datum in uro roka za predložitev prijav in ponudb ter te podatke navede v obvestilu, ki ga uporabi kot sredstvo za objavo povabila k sodelovanju, povabilu k potrditvi interesa, povabilu k pogajanjem ali dialogu ali dokumentaciji v zvezi z oddajo javnega naročila. Prav tako zakon v istem členu določa, da se o odpiranju ponudb vodi zapisnik, ki vključuje vsaj naziv ponudnika, variantne ponudbe, če so dopustne in ponudbeno ceno. Če naročnik ne vroči zapisnika o odpiranju ponudb pooblaščenim predstavnikom ponudnika na odpiranju ponudb, pa ga najkasneje v petih delovnih dneh posreduje vsem ponudnikom.

Pri uporabi informacijskega sistema e-JN pa je javno odpiranje ponudb izvedeno popolnoma samodejno v času, ki ga določi naročnik pri pripravi javnega naročila v sistemu e-JN. Na odpiranju ponudb se razkrije (zgolj) imena ponudnikov, ki so oddali ponudbo, podatek ali gre za variantne ponudbe (če je to primerno) in ponudbeni predračun oziroma vrednost ponudbe oziroma tisti predračun (rekapitulacija), ki ga ponudnik naloži v razdelek »Predračun«. Ob roku za odpiranje ponudb se ponudbe v sistemu samodejno prikažejo v zavihku »Aktualna javna naročila«. Prisotnost naročnika na odpiranju ponudb ni potrebna. Ponudniki in ostala javnost pa lahko po javnem odpiranju ponudb pregledajo prispele informacije oziroma dokumente ponudnikov (torej imena ponudnikov, ki so oddali ponudbo ter ali gre za variantne ponudbe (če je to primerno) in ponudbeni predračun oziroma vrednost ponudbe).

Dokumenti oziroma informacije, ki so razkriti na javnem odpiranju ponudb, v informacijskem sistemu e-JN tudi predstavljajo vsebino zapisnika o odpiranju ponudb in naročnikom (posebnega) zapisnika o odpiranju ponudb praviloma ni potrebno pripravljati oziroma vročati ponudnikom, saj so ti podatki in dokumenti le-tem vidni v sistemu e-JN. Zapisnik o odpiranju pa se ponudniku lahko generira tudi v formi dokumenta, na katerem so navedena imena ponudnikov, podatek o tem ali gre za variantno ponudbo ter navedbo dokumentov, predloženih v zavihek »Predračun«, in sicer tako, da klikne na gumb »Natisni«, v vsakem primeru pa zapisnik o odpiranju ponudb vsebuje samodejni prikaz informacij o imenih ponudnikov, ki so oddali ponudbo in podatek o tem ali gre za variantno ponudbo (če je to primerno) ter dokument, ki ga je ponudnik pripel v zavihek »Predračun«.

Naročnikom tako praviloma ni več treba zapisnika o odpiranju ponudb dodatno pošiljati ponudnikom, ki so oddali ponudbo. ZJN-3 sicer zahteva vročitev zapisnika o odpiranju ponudb prisotnim ponudnikom na odpiranju, neprisotnim pa se pošlje. Vendar pa je namen vročitve oz. pošiljanja zapisnika v seznanitvi ponudnikov o tem, kdo je oddal ponudbo in kakšna je njegova ponudbena cena in bi torej, glede na informatiziran način odpiranja ponudb in zagotovitev neomejenega dostopa do teh dokumentov, dodatno pošiljanje zapisnika o odpiranju ponudb pomenilo dodatno nepotrebno administracijo. Dodajamo pa, da mora spoštovanje načela transparentnosti zagotavljati naročnik, in ne ponudnik, zaradi česar menimo, da bi moral naročnik v primeru, ko ugotovi, da dokument, ki je namenjen javnemu odpiranju ponudb (torej predračun) ni ustrezen in javnost ter s tem transparentnost ni bila ustrezno zagotovljena, slediti določbi 88. člena ZJN-3 in pripraviti zapisnik o javnem odpiranju ter vsem ponudnikom zagotoviti enake oz. vse potrebne informacije.

**PRAVILNIK O PORTALU E-REVIZIJA**

Dne 17. maja 2019 je bil objavljen [Pravilnik o portalu eRevizija za izmenjavo informacij in dokumentov v predrevizijskem, revizijskem in pritožbenem postopku](https://www.uradni-list.si/glasilo-uradni-list-rs/vsebina/2019-01-1439/pravilnik-o-portalu-erevizija-za-izmenjavo-informacij-in-dokumentov-v-predrevizijskem-revizijskem-in-pritozbenem-postopku) (Uradni list RS, št. 32/19). Pravilnik začne veljati 1. junija 2019, uporabljati pa se začne s 30. septembrom 2019. Do tega roka mora upravljavec, Uradni list RS, vzpostaviti portal eRevizija.

Portal eRevizija se bo uporabljal za elektronsko izmenjavo informacij in dokumentov v predrevizijskem, revizijskem in pritožbenem postopku ter za zagotavljanje informacij o poteku predrevizijskega, revizijskega in pritožbenega postopka na portalu javnih naročil.

**NE SPREGLEJTE****:**

Novejša sodba sodišča EU s področja javnega naročanja:

* v zadevi C-309/18 z dne 2. maja 2019:

<http://curia.europa.eu/juris/document/document.jsf?text=&docid=213587&pageIndex=0&doclang=SL&mode=req&dir=&occ=first&part=1&cid=1878170>

**STIK Z NAMI**

**Ministrstvo za javno upravo, Direktorat za javno naročanje,**Tržaška cesta 21, 1000 Ljubljana

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <http://www.djn.mju.gov.si/narocniki/svetovanje>

Telefonsko svetovanje (tehnična pomoč, eJN): 01 478 7876, vsak dan od ponedeljka do petka med 8.00 in 22.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <http://www.djn.mju.gov.si/narocniki/svetovanje>